Niels Nedergaard
Niels Nedergaard, 1944-1987, dansk maler. Under uddannelsen på Det Jyske Kunstakademi og Kunstakademiet i København 1966-75 besøgte Niels Nedergaard også kunstakademierne i bl.a. Istanbul og Cairo. 
Efter studier af menneskekroppens bevægelser, som manifesterede sig i både fotografi, video og maleri, udviklede han i malerier og ruminstallationer en nonfigurativ udtryksform, præget af både farveteoretiske undersøgelser og af islamisk geometrisk ornamentik, som han inspireredes af under sit ophold i Cairo 1979-86.
Fra 1977 udstillede Niels Nedergaard med gruppen Ny Abstraktion.